BEGRUNDELSE

1. BAGGRUND FOR FORSLAGET

Unionen er kontraherende part i den internationale konvention om bevarelse af tunfiskebestanden i Atlanterhavet (i det følgende benævnt "konventionen"). Almindelig tun er den vigtigste art i Den Internationale Kommission for Bevarelse af Tunfiskebestanden i Atlanterhavet (i det følgende benævnt "ICCAT") og er i øjeblikket den eneste, der er omfattet af en flerårig genopretningsplan. Den aktuelle gennemførelse vedrører vigtige bestemmelser i genopretningsplanen, som blev drøftet indgående og vedtaget på ICCAT's årsmøde i november 2012 i henhold til henstilling 12-03.

ICCAT vedtog på sit 16. ekstraordinære møde i 2008 henstilling 08-05 om en ny genopretningsplan for almindelig tun i det østlige Atlanterhav og Middelhavet, som erstatter den tidligere genopretningsplan, der blev vedtaget i 2006. Vedtagelsen af Rådets forordning (EF) nr. 302/2009[1] foregreb virkningen af henstilling 08-05.

ICCAT vedtog på sit 17. ekstraordinære møde i 2010 henstilling 10-04 om ændring af genopretningsplanen for almindelig tun. Af hensyn til genopbygningen af bestanden er det i henstilling 10-04 fastsat, at den samlede tilladte fangstmængde skal reduceres yderligere, at foranstaltningerne til reduktion af fiskerikapaciteten skal styrkes, at kontrolforanstaltningerne skal skærpes, især for så vidt angår overførsel og anbringelse i bur, og at Det Stående Udvalg for Forskning og Statistik (SCRS) i 2012 skal udarbejde supplerende anvisninger vedrørende identificering af gydepladser og etablering af reservater.

ICCAT vedtog på sit ekstraordinære møde i 2012 henstilling 12-03 om ændring af genopretningsplanen for almindelig tun. For bedre at tilpasse fangstperioden til fiskerflådens aktivitet fastlægges der i henstilling 12-03 en ændring af fangstperioderne, der nu defineres som "åbne" fangstperioder i modsætning til de forbudsperioder, der er fastlagt i artikel 7 i Rådets forordning (EF) nr. 302/2009 som ændret ved artikel 1, stk. 6 i forordning (EU) nr. 500/2012[2]. Desuden er de faktiske datoer for, hvornår notfiskeri samt fiskeri med stang- og dørgefartøjer er tilladt, ændret. Endelig var det nødvendig at indsætte en bestemmelse, der udtrykkeligt tillader fiskeri med alle andre redskaber hele året rundt for at undgå enhver form for uklarhed, hvad angår de redskaber, der ikke er omfattet af specifikke regler vedrørende fangstperioder.

Der var dog nogle indvendinger fra ICCAT's kontraherende parter mod denne henstilling, hvilket forsinker dens ikrafttræden højst sandsynligt indtil august 2013. Indvendingerne vedrørte imidlertid tildelingen af de samlede tilladte fangstmængder, ikke fangstperioderne. Endvidere gav ICCAT's kontraherende parter på et mellemliggende møde, der blev afholdt for nyligt (18.-20. februar 2013) i Sevilla, udtryk for deres hensigt om at gennemføre bestemmelserne i henstilling 12-03, herunder de nye fangstperioder for notfiskeri (26. maj til 24. juni) som fastsat i afsnit 22 i henstillingen.

Hvad angår fangstperioden 2013, har Rådet allerede i forordning (EU) nr. 40/2013 om fastsættelse for 2013 af fiskerimuligheder i EU-farvande og for EU-fartøjer i visse andre farvande for visse fiskebestande og grupper af fiskebestande, der er omfattet af internationale forhandlinger eller aftaler[3] fastsat, at fangstperioden for notfiskeri er fra den 26. maj 2013 til den 24. juni 2013 for at give medlemsstaterne tilstrækkelig tid til planlægning. Forordningen omfatter kun notfiskeri på grund af timingen og dette redskabs store betydning i kraft af dets højere fangstkapacitet og på grund af tidligere tilfælde af overtrædelser.

Indtil henstilling 12-03 gennemføres fuldt ud og træder i kraft, er det derfor nødvendigt at ændre bestemmelsen vedrørende fangstperioder i Rådets forordning (EF) nr. 302/2009 for at sikre effektiv bevarelse af tunbestanden ved at sikre overholdelse af de nye fangstperioder, lette håndhævelsen og skabe retssikkerhed, hvad angår de pågældende fangstperioder.

Derfor og for at give medlemsstaterne mulighed for at fastlægge deres fiskeri-, kapacitets- og inspektionsplaner, der er knyttet til fangstperioderne, korrekt, og for at de kan opfylde deres indberetningsforpligtelser, er det nødvendigt at ændre bestemmelsen snarest muligt samt at anvende disse ændringer med tilbagevirkende kraft fra den 1. januar 2013.

Forordning (EF) nr. 302/2009 bør derfor ændres.

2. RESULTAT AF HØRINGER AF INTERESSEREDE PARTER OG KONSEKVENSANALYSER

De medlemsstater, der er berørt af dette fiskeri (CY, ES, FR, GR, IT, MT og PT) er blevet hørt i forbindelse med mødet i styringsgruppen for den fælles ressourceanvendelsesplan for almindelig tun, som blev afholdt i EU-fiskerikontrolagenturet i Vigo den 11. december 2012 om behovet for at præcisere datoerne for fangstperioderne. Alle de berørte medlemsstater er enige om at indføre datoerne som fastlagt i afsnit 21 til 26 i ICCAT's henstilling 12-03 om ændring af henstillingen om en flerårig genopretningsplan for almindelig tun i det østlige Atlanterhav og Middelhavet.

3. JURIDISKE ASPEKTER AF FORSLAGET

Formålet med forslaget er at gennemføre en henstilling, der er vedtaget inden for rammerne af ICCAT, i EU-lovgivningen ved at ændre Rådets forordning (EF) nr. 302/2009, hvad angår fangstperioder for redskaber til fiskeri af almindelig tun. Forslagets anvendelsesområde er begrænset, hvilket er nødvendigt med henblik på at sikre en hurtig vedtagelse af forordningen, inden fangstperioden 2013 begynder.

2013/0133 (COD)

Forslag til

EUROPA-PARLAMENTETS OG RÅDETS FORORDNING

om ændring af Rådets forordning (EF) nr. 302/2009 om en flerårig genopretningsplan for almindelig tun i det østlige Atlanterhav og Middelhavet

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg[4],

efter den almindelige lovgivningsprocedure og

ud fra følgende betragtninger:

(1) Unionen er part i den internationale konvention om bevarelse af tunfiskebestanden i Atlanterhavet (i det følgende benævnt "konventionen").

(2) Den Internationale Kommission for Bevarelse af Tunfiskebestanden i Atlanterhavet (i det følgende benævnt "ICCAT"), der er nedsat ved konventionen, vedtog på sit 16. ekstraordinære møde i 2008 henstilling 08-05 om en ny genopretningsplan for almindelig tun i det østlige Atlanterhav og Middelhavet, som erstatter den tidligere genopretningsplan, der blev vedtaget i 2006. Forordning (EF) nr. 302/2009[5] blev vedtaget for at gennemføre de internationale bevarelsesforanstaltninger på EU-plan.

(3) ICCAT vedtog på sit 17. ekstraordinære møde i 2010 henstilling 10-04 om ændring af den flerårige genopretningsplan for almindelig tun. Forordning (EF) nr. 302/2009 blev derefter ændret ved forordning (EU) nr. 500/2012[6] for at gennemføre de reviderede internationale bevarelsesforanstaltninger på EU-plan.

(4) ICCAT vedtog på sit 18. ekstraordinære møde i 2012 henstilling 12-03 om ændring af den flerårige genopretningsplan for almindelig tun. For bedre at tilpasse fangstperioden til fiskerflådens aktivitet fastsættes der i henstilling 12-03 en ændring af fangstperioderne, der nu defineres som "åbne" fangstperioder i modsætning til de forbudsperioder, der er angivet i ICCAT's tidligere henstillinger. Desuden er de faktiske datoer for, hvornår notfiskeri samt fiskeri med stang- og dørgefartøjer er tilladt, ændret. Endelig var det nødvendig at indsætte en bestemmelse, der udtrykkeligt tillader fiskeri med alle andre redskaber hele året rundt for at undgå enhver form for uklarhed, for så vidt angår de redskaber, der ikke er omfattet af specifikke regler vedrørende fangstperioder.

(5) Indtil ICCAT's henstilling 12-03 træder i kraft og gennemføres fuldt ud, er det for at sikre effektiv bevarelse af tunbestanden, skabe retssikkerhed, hvad angår de pågældende fangstperioder og endelig for at give medlemsstaterne mulighed for at fastlægge deres fiskeri-, kapacitets- og inspektionsplaner samt opfylde andre indberetningskrav korrekt, nødvendigt at ændre bestemmelserne vedrørende fangstperioder i Rådets forordning (EF) nr. 302/2009 snarest muligt og at anvende ændringerne fra begyndelsen af 2013 —

VEDTAGET DENNE FORORDNING:

Artikel 1

Artikel 7 i forordning (EF) nr. 302/2009 affattes således:

"Artikel 7

Fangstperioder:

1. Fiskeri efter almindelig tun med store pelagiske langlinefartøjer på over 24 m er tilladt i det østlige Atlanterhav og Middelhavet i perioden 1. januar-31. maj, undtagen i området vest for 10° V og nord for 42° N, hvor sådant fiskeri er tilladt i perioden 1. august-31. januar.

2. Notfiskeri efter almindelig tun er tilladt i det østlige Atlanterhav og Middelhavet i perioden 26. maj-24. juni.

3. Fiskeri efter almindelig tun med stangfartøjer og dørgefartøjer er tilladt i det østlige Atlanterhav og Middelhavet i perioden 1. juli-31. oktober.

4. Fiskeri efter almindelig tun med pelagiske trawlere er tilladt i det østlige Atlanterhav i perioden 16. juni-14. oktober.

5. Fritids- og sportsfiskeri efter almindelig tun er tilladt i det østlige Atlanterhav og Middelhavet i perioden 16. juni-14. oktober.

6. Fiskeri efter almindelig tun med andre redskaber end dem, som er nævnt i stk. 1-5 er tilladt året rundt."

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende. Den anvendes fra den 1. januar 2013.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EUT L 96 af 15.4.2009.

[2] EUT L 157 af 16.6.2012.

[3] EUT L 23 af 25.1.2013.

[4] EUT C […] af […], s. […].

[5] EUT L 96 af 15.4.2009.

[6] EUT L 157 af 16.6.2012.